ସ୍ୱପ୍ନୀଲ କୁଶାଲେ  (ଜନ୍ମ : ୬ ଅଗଷ୍ଟ ୧୯୯୫) ଜଣେ ଭାରତୀୟ ସୁଟର ଓ ସେ ୫୦ ମିଟର ରାଇଫଲ ସ୍ପର୍ଦ୍ଧାରେ ପ୍ରତିଦ୍ୱନ୍ଦିତା କରନ୍ତି  । ୨୦୨୪ ପ୍ୟାରିସ ଅଲିମ୍ପିକ୍ସରେ ସେ ଭାରତକୁ ପ୍ରତିନିଧିତ୍ୱ କରି ୫୦ ମିଟର ରାଇଫଲ ସୁଟିଂରେ ବ୍ରୋଞ୍ଜ ପଦକ ହାସଲ କରିଥିଲେ । ପ୍ରାରମ୍ଭିକ ଜୀବନ ସ୍ୱପ୍ନୀଲ, ୧୯୯୫ ମସିହା ଅଗଷ୍ଟ ମାସ ୬ ତାରିଖରେ ମହାରାଷ୍ଟ୍ରର କୋହ୍ଲାପୁର ଜିଲ୍ଲାର କମ୍ବଲୱାଡ଼ି ଗ୍ରାମରେ ଜନ୍ମଗ୍ରହଣ କରିଥିଲେ । ୨୦୦୯ ମସିହାରେ ସ୍ୱପ୍ନୀଲଙ୍କୁ ତାଙ୍କ ପିତା ମହାରାଷ୍ଟ୍ର ସରକାରଙ୍କର କ୍ରୀଡ଼ା ପ୍ରବୋଧିନୀ ଯୋଜନାରେ ସାମିଲ କରାଇଥିଲେ । ଗୋଟିଏ ବର୍ଷର ଶାରୀରିକ ପ୍ରଶିକ୍ଷଣ ପରେ ସ୍ୱପ୍ନୀଲଙ୍କୁ ଗୋଟିଏ ଖେଳ ବାଛିବାକୁ ପଡ଼ିଥିଲା ଓ ସେ ସୁଟିଂକୁ ବାଛିଥିଲେ । ୨୦୧୫ ମସିହାରେ ସେ ଭାରତୀୟ ରେଳରେ ଟିଟିଇ ଚାକିରୀ ପାଇଥିଲେ ଓ ପୁନାରେ ତାଙ୍କର ପୋଷ୍ଟିଂ ହୋଇଥିଲା । ତା ପରେ ସେ ନିଜର ପ୍ରଥମ ରାଇଫଲ କିଣିଥିଲେ । କ୍ରୀଡ଼ା ଜୀବନ ୨୦୧୫ ଏସୀୟ ସୁଟିଂ ଚମ୍ପିୟାନସିପରେ ସ୍ୱପ୍ନୀଲ ୫୦ମି ରାଇଫଲ ପ୍ରୋନ ୩ରେ ବିଭାଗରେ ସ୍ୱର୍ଣ୍ଣ ପଦକ ଜିତିଥିଲେ । ସେହି ବର୍ଷ ସେ ୫୯ତମ ଜାତୀୟ ସୁଟିଂ ଚମ୍ପିୟାନସିପରେ ଗଗନ ନାରଙ୍ଗ ଓ ଚୈନ ସିଂହଙ୍କ ଭଳି ଖେଳାଳି ମାନଙ୍କୁ ପରାସ୍ତ କରି ବିଜୟୀ ହୋଇଥିଲେ । ୨୦୧୭ ମସିହାରେ ଜାତୀୟ ସୁଟିଂ ଚମ୍ପିୟାନସିପରେ ସେ ନିଜ ପ୍ରଦର୍ଶନର ପୁନରାବୃତ୍ତି କରି ସ୍ୱର୍ଣ୍ଣପଦକ ଲାଭ କରିଥିଲେ । ୨୦୨୨ ବିଶ୍ୱ ସୁଟିଂ ଚମ୍ପିୟାନସିପରେ ୫୦ ମି ରାଇଫଲ ବିଭାଗରେ ପ୍ରତିଦ୍ୱନ୍ଦିତା କରି ସେ ୪ଥ ସ୍ଥାନରେ ରହିଥିଲେ ଓ ପ୍ୟାରି ଅଲିମ୍ପିକପାଇଁ ଯୋଗ୍ୟତା ଅର୍ଜନ କରିଥିଲେ । ୨୦୨୪ ମେ ମସିହାରେ ଦିଲ୍ଲୀ ଓ ଭୋପାଲରେ ଅନୁଷ୍ଠିତ ସୁଟିଂ ଟ୍ରାୟାଲ ପ୍ରତିଯୋଗିତାରୁ ସେ, ପ୍ୟାରିସ ଅଲିମ୍ପିକ ଦଳରେ ସାମିଲ ହୋଇଥିଲେ । ୨୦୨୪ ଅଲିମ୍ପିକରେ ପ୍ରଥମ ଭାରତୀୟ ପୁରୁଷ ଭାବରେ ସେ ୫୦ ମିଟର ରାଇଫଲ ବିଭାଗର ଫାଇନାଲ ରାଉଣ୍ଡକୁ ଉନ୍ନିତ ହୋଇଥିଲେ । ଓ ୪୫୧.୪ ସ୍କୋର କରି ବ୍ରୋଞ୍ଜ ମେଡାଲ ଜିତାବାରେ ସମର୍ଥ ହୋଇଥିଲେ । ବ୍ୟକ୍ତିଗତ ଜୀବନ ୨୦୧୫ ମସିହାରେ ସ୍ୱପ୍ନୀଲ ଭାରତୀୟ ରେଳରେ ଜଣେ ଟିଟିଇ ଭାବରେ ଯୋଗଦେଇଥିଲେ । ପ୍ୟାରିସ ଅଲିମ୍ପିକରେ ପଦକ ଜିତିବା ପରେ ସେ ନିଜର ପ୍ରମୋସନ ପାଇଁ ଆବେଦନ କରିଥିଲେ ଓ ଭାରତୀୟ ରେଳ ପକ୍ଷରୁ ତାଙ୍କୁ ଏକ ସାଙ୍ଗରେ ଦୁଇଟି ପ୍ରମୋସନ ଦିଆଯାଇଥିଲା । ବର୍ତ୍ତମାନ ସେ ଭାରତୀୟ ରେଳର ଖେଳ ବିଭାଗରେ ବମ୍ବେଠାରେ କାର୍ଯରତ ।